Ettepanek: NÕUKOGU OTSUS seisukoha kohta, mis võetakse Euroopa Liidu nimel Rahvusvahelise Mereorganisatsiooni meresõiduohutuse komitee 94. istungjärgul 2011. aasta laiendatud kontrolli programmi koodeksi muudatusettepanekute vastuvõtmise kohta /* COM/2014/0627 final - 2014/0291 (NLE) */





SELETUSKIRI 1. SISSEJUHATUS 1.1 Käesolevas komisjoni ettepanekus käsitletakse liidu seisukohta IMO meresõiduohutuse komitee 94. istungjärgul seoses 2011. aasta laiendatud kontrolli programmi koodeksi allpool esitatud muudatustega. 1.2 Rahvusvahelise Mereorganisatsiooni koostatud seisukorra hindamise kavaga on nähtud ette üle 15 aasta vanuste laevade üksikasjalikuma kontrollimise raamistik. Puistlastilaevade ja naftatankerite ülevaatuste käigus tehtavate kontrollide tõhustatud programmis või laiendatud kontrolli programmis on sätestatud kõnealuse üksikasjalikuma kontrollimise kord. Kuna seisukorra hindamise kava eesmärgi saavutamiseks kasutatakse laiendatud kontrolli programmi, viidatakse kava eesmärgi saavutamise vahendina programmile. Laiendatud kontrolli programmi koodeksisse tehtavate kõnealuste muudatuste eesmärk on viia laiendatud kontrolli programmi koodeks kooskõlla Rahvusvahelise Klassifikatsiooniühingute Assotsiatsiooni (IACS) kehtivate tavadega ja samuti võimaldada, et teatavatel tingimustel teostab lastitanki hüdrostaatilise katse laeva meeskond kapteni juhtimisel, mitte inspektori juuresolekul. 1.3 Kõnealused muudatused on sätestatud meresõiduohutuse komitee resolutsiooni MSC 93/22/Add.3 22. lisas. Meresõiduohutuse komitee 93. istungjärgu raporti (MSC 93/22) punktis 10.8 on märgitud, et muudatused võetakse vastu meresõiduohutuse komitee 94. istungjärgu raames. 2. RAHVUSVAHELISE MEREORGANISATSIOONI MUUDATUSTE VASTUVÕTMINE 2.1 2011. aasta laiendatud kontrolli programmi koodeksi muudatuste vastuvõtmine Kõnealused muudatused kiideti heaks 14.–23. maini 2014 toimunud meresõiduohutuse komitee 93. istungjärgul, kõnealuse komitee 94. istungjärgul 17.–21. novembrini 2014 esitatakse need vastuvõtmiseks. 2.2 Vastuvõtmine ja jõustumine Kui komitee on muudatused kinnitanud ja vastu võtnud, esitatakse need vastavatele lepinguosalistele, et viimased saaksid teatada oma nõusolekust seoses kõnealustest muudatustest tulenevate kohustustega. 3. ASJAKOHASED ELi ÕIGUSAKTID JA ELi PÄDEVUS 3.1 2011. aasta laiendatud kontrolli programmi koodeksi muudatused Määrusega (EL) nr 530/2012[1] (topeltpõhja ja -parraste või samaväärsete konstruktsiooninõuete kiirendatud järkjärgulise kasutuselevõtu kohta ühekordse põhja ja parrastega naftatankerite puhul) soovitakse kehtestada kiirendatud järkjärgulise kasutuselevõtu kava protokollis MARPOL 73/78 kehtestatud topeltpõhja ja -parraste või samaväärsete konstruktsiooninõuete rakendamiseks (nagu on sätestatud kõnealuse määruse artiklis 3) ühekordse põhja ja parrastega naftatankerite puhul ning keelata raske nafta transport liikmesriikide sadamatesse või sadamatest ühekordse põhja ja parrastega naftatankerites. Kõnealuse määrusega on muudetud IMO kehtestatud seisukorra hindamise kava kohaldamine kohustuslikuks üle 15 aasta vanustele ühekordse põhja ja parrastega naftatankeritele. Artiklis 5 on nõutud, et kõnealused tankerid oleksid kooskõlas seisukorra hindamise kavaga, mida on kirjeldatud seejärel artiklis 6 kui 27. aprilli 2001. aasta resolutsiooniga MEPC 94(46), viimati muudetud 11. oktoobri 2002. aasta resolutsiooniga MEPC 99(48) ja 4. detsembri 2003. aasta resolutsiooniga MEPC 112(50), kehtestatud seisukorra hindamise kava. Puistlastilaevade ja naftatankerite ülevaatuste käigus tehtavate kontrollide tõhustatud programmis ehk laiendatud kontrolli programmis sätestatakse selle üksikasjalikuma kontrollimise viis. Kuna seisukorra hindamise kava puhul kasutatakse selle eesmärgi saavutamiseks laiendatud kontrolli programmi, kohaldatakse laiendatud kontrolli programmiga ette nähtud kontrollimistele kõiki muudatusi vahetult ja automaatselt määruse (EL) nr 530/2012 kaudu. Seega mõjutaksid meresõiduohutuse komitee 94. istungjärgul eeldatavasti vastu võetavad laiendatud kontrolli programmi koodeksi muudatused ELi õigust määruse (EL) nr 530/2012 kohaldamise kaudu. 3.2 Kokkuvõte Võttes arvesse eespool esitatud asjakohaseid ELi õigusakte, leiab komisjon, et meresõiduohutuse komitee 94. istungjärgul eeldatavasti vastu võetavate eespool kirjeldatud muudatuste vastuvõtmine kuulub ELi toimimise lepingu artikli 3 lõike 2 kohaselt ELi ainupädevusse, kuivõrd arutluse all olevate rahvusvaheliste õigusaktide vastuvõtmine võib mõjutada ühiseeskirju. Kooskõlas väljakujunenud kohtupraktikaga (vaatamata sellele, et liit ei ole IMO liige) ei ole liikmesriikidel õigust võtta kohustusi, mis tõenäoliselt mõjutavad ELi eeskirju, mis on kehtestatud aluslepingute eesmärkide saavutamiseks, välja arvatud juhul, kui neid volitatakse selleks nõukogu otsusega, mis on vastu võetud komisjoni ettepaneku põhjal. 4. JÄRELDUS Komisjon teeb ettepaneku võtta vastu nõukogu otsus meresõiduohutuse komitee 94. istungjärgul Euroopa Liidu nimel seoses eespool punktides 1.2 kuni 1.3 nimetatud muudatustega võetava seisukoha kohta. 2014/0291 (NLE) Ettepanek: NÕUKOGU OTSUS seisukoha kohta, mis võetakse Euroopa Liidu nimel Rahvusvahelise Mereorganisatsiooni meresõiduohutuse komitee 94. istungjärgul 2011. aasta laiendatud kontrolli programmi koodeksi muudatusettepanekute vastuvõtmise kohta EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 100 lõiget 2 ja artikli 218 lõiget 9, võttes arvesse Euroopa Komisjoni ettepanekut, ning arvestades järgmist: (1) Euroopa Liidu tegevuse eesmärk meretranspordi sektoris peaks olema suurendada meresõiduohutust. (2) IMO meresõiduohutuse komitee 93. istungjärgul kiideti 2011. aasta laiendatud kontrolli programmi koodeksi muudatusettepanekud heaks. Eeldatavasti peaks meresõiduohutuse komitee võtma kõnealused muudatused vastu oma 94. istungjärgul, mis toimub 2014. aasta novembris. (3) 2011. aasta laiendatud kontrolli programmi koodeksisse tehtavad muudatused viivad koodeksi kooskõlla klassifikatsiooniühingute tavadega ja võimaldavad, et teatavatel tingimustel teostab lastitanki hüdrostaatilise katse laeva meeskond kapteni juhtimisel, mitte inspektori juuresolekul. (4) Euroopa Parlamendi ja nõukogu määruse (EL) nr 530/2012[2] artiklitega 5 ja 6 muudetakse kohustuslikuks IMO seisukorra hindamise kava kohaldamine üle 15 aasta vanustele ühekordse põhja ja parrastega naftatankeritele. Puistlastilaevade ja naftatankerite ülevaatuste käigus tehtavate kontrollide tõhustatud programmis ehk laiendatud kontrolli programmis sätestatakse selle üksikasjalikuma kontrollimise viis. Kuna seisukorra hindamise kava puhul kasutatakse selle eesmärgi saavutamiseks laiendatud kontrolli programmi, kohaldatakse laiendatud kontrolli programmi kontrollide kõiki muudatusi automaatselt määruse (EL) nr 530/2012 kaudu. (5) Euroopa Liit ei ole IMO liige ega asjaomaste konventsioonide või koodeksite osaline. Seepärast on vaja, et nõukogu volitaks liikmesriike väljendama Euroopa Liidu seisukohta ja esitama oma nõusolekut kõnealustest muudatustest tulenevate kohustustega, ON VASTU VÕTNUD KÄESOLEVA OTSUSE: Artikkel 1 1. Liidu seisukoht IMO meresõiduohutuse komitee 94. istungjärgul heaks peab olema järgmine: nõustuda vastu võtma 2011. aasta laiendatud kontrolli programmi koodeksi muudatusettepanekud vastavalt IMO dokumendi MSC 93/22/Add.3 22. lisas sätestatule. 2. Lõikes 1 sätestatud liidu seisukohta väljendavad IMOsse kuuluvad liikmesriigid, tegutsedes ühiselt liidu huvides. 3. Käesoleva seisukoha vormilistes ja väikestes muudatustes võidakse kokku leppida ilma kõnealuse seisukoha muutmiseta. Artikkel 2 Liikmesriike volitatakse andma liidu huvides oma nõusolek olla seotud artikli 1 lõikes 1 osutatud muudatustega. Artikkel 3 Käesolev otsus on adresseeritud liikmesriikidele. Brüssel, Nõukogu nimel eesistuja [1] ELT L 172, 30.6.2012, lk 3. [2] Euroopa Parlamendi ja nõukogu määrus (EÜ) nr 530/2012 topeltpõhja ja -parraste või samaväärsete konstruktsiooninõuete kiirendatud järkjärgulise kasutuselevõtu kohta ühekordse põhja ja parrastega naftatankerite puhul ELT L 172, 30.6.2012, lk 3.